Sandra Bullock

**Sandra Anet Bulok** (, rođena 26. jula 1964. u Arlingtonu, Virdžinija, SAD) je američka filmska glumica. Karijeru je počela krajem osamdesetih, igrajući u romantičnim komedijama. Najpoznatija je po filmovima Dok si ti spavao i Mis tajni agent, dok je komedija Veridba njen finansijski najuspešniji film. Za ulogu u drami Mrtav ugao iz 2009. godine osvojila je Zlatni globus za najbolju glavnu glumicu u drami i Oskara za najbolju glavnu glumicu. Ona je prva žena u istoriji čiji je film u Americi zaradio više od 200.000.000 dolara, i prva koja je iste godine proglašena za najbolju i najgoru glumicu Holivuda.

Sandra je jedna od najbogatijih i najmoćnijih javnih ličnosti na svetu. Ukupna zarada od njenih filmova iznosi 3.200.000.000 dolara. Godinama važi za najomiljeniju glumicu u Americi, gde ima reputaciju *jednostavne, devojke iz komšiluka*. Časopis Pipl proglasio je za ženu 2010. godine.

## Detinjstvo
Rođena je 26. jula 1964. u Arlingtonu (Virdžinija) od oca Džona Buloka (poreklom iz Berminghama, Alabama), službenika u kopnenoj vojsci SAD, i majke Helge D. Majer, operske pevačice nemačkog porekla. Do svoje dvanaeste godine živela je u Nirnbergu gde su se njeni roditelji upoznali i venčali. Proputovala je gotovo sve krajeve Evrope prateći majku na turnejama. Kao devojčica učila je balet i pevanje, bila je član dečijeg hora, a povremeno je uz majku nastupala u manjim ulogama u operama. Tečno govori nemački jezik. Pohađala je srednju školu *„Vašington-Li“* *(Washington-Lee High School)*, glumila u školskim predstavama i bila član grupe navijačica. Pohađala je dramu na univerzitetu *„Istočna Karolina“*. Iako je do diplome imala samo tri ispita, napustila je fakultet i u potrazi za glumačkim angažmanom otišla u Njujork gde se izdržavala radeći kao barmen i konobarica.
Posle nekog vremena završava fakultet.

## Filmska karijera
### Prvi filmovi

Za vreme boravka u Njujorku pohađala je časove glume u školi *„Nejborhud plejhaus“*. Potom se preselila u Los Anđeles gde je dobila manje uloge u nekoliko studentskih filmova te u predstavi *No Time Flat*. Godine 1989, na preporuku reditelja predstave Alana Livija, dobila je ulogu u nezavisnom filmu *„Bionic Showdown: The Six Million Dollar Man and the Bionic Woman“*.
Potom je dobila prve uloge u niskobudžetnim filmovima *„[[Ljubavni napitak br. 9]]“*, *„[[Sitnica zvana ljubav]]“* i *„[[Požar na Amazonu]]“*. U *„Požaru na Amazonu“* pristala je da se svuče, ali pod uslovom *„da se ne vidi previše“*.
Njen prvi zapaženiji nastup na filmu bila je uloga policajke Lenine Haksli u akcionom filmu *„[[Razbijač]]“* u kojem je nastupila uz filmske velikane Silvestera Stalonea i Veslija Snajpsa. Iako joj je ta uloga donela i nominaciju za nagradu *„Zlatna malina za najgoru glumicu“*, omogućila joj je da dobije glavnu ulogu u blokbasteru *„[[Brzina (film)|Brzina]]“* uz Kijanua Rivsa. Za nastup u *„Brzini“* dobila je *„MTV nagradu“* i *„[[Nagrada Saturn za najbolju glumicu (film)|nagradu Saturn za najbolju glumicu]]“*.

### 1995 — 2000 - ''„Dok si ti spavao“''
Njena prva velika uloga bila je u romantičnoj drami *„[[Dok si ti spavao]]“* iz 1995. Uloga je bila namenjena Demi Mur, ali je dobila Sandra Bulok i tom ulogom privukla pažnju publike, medija i kritike. Uloga joj je donela dve nominacije za *„MTV nagradu“* kao i prvu nominaciju za Zlatni globus za najbolju glavnu glumicu. Usledile su uloge u trilerima *„[[Mreža (film)|Mreža]]“*, *„[[Vreme za ubijanje (film)|Vreme za ubijanje]]“* i *„[[Brzina 2: kontrola krstarenja]]“*, kao i u dramama *„[[Ukradena srca]]“*, *„[[U ljubavi i ratu]]“* i *„[[Uvek postoji nada]]“* (zajedno sa Džinom Roulands). Iz tog perioda se izdvaja i film *„[[Ljubavne čarolije]]“* u kojem su se, uz Bulokovu, našle i oskarovke: Nikol Kidman, Stokard Čening i Dajana Vist. Radi se o porodičnoj drami sa elementima fantastičnog, a tema filma je život dve sestre veštice i njihova borba sa predrasudama i nerazumevanjem okoline. Njena poslednja dva filma u prošlom milenijumu su animirani film *„[[Princ Egipta]]“*, dobitnik *„Oskara za najbolju pesmu“* i ljubavna drama *„[[Sile prirode]]“* u kojoj joj je partner bio Ben Aflek.

Filmski časopis *„Empajer“* *(Empire)* je krajem 1997. uvrstio Sandru Bulok na 58. mesto na listi *„100 najvećih filmskih zvezda svih vremena“*.

### 2000 — 2009 - ''„Mis tajni agent“''
Prva dva filma koja je Bulokova snimila 2000. su drame *„[[Agent pod stresom]]“* sa Lijamom Nisonom u glavnoj ulozi i *„[[28 dana]]“*, film o odvikavanju od alkohola, u kojem joj je partner Vigo Mortensen. *„[[Mis tajni agent]]“*, treći film koji je snimila u novom milenijumu, bio je najuspešniji film u njenoj dotadašnjoj karijeri. Pored činjenice da je film zaradio čak 213.000.000 dolara, uloga u filmu donela joj je i drugu nominaciju za Zlatni globus za najbolju glavnu glumicu.

Zatim je snimila filmove *„[[Ubistvo po stavkama]]“*, *„[[Dve nedelje za zaljubljivanje]]“* sa Hjuom Grantom, porodičnu dramu *„[[Božanstvene tajne Ja-Ja sestrinstva]]“* sa Elen Berstin te Oskarom nagrađenu dramu *„[[Fatalna nesreća]]“*. U ovom filmu glumi Džin Kabot, bogatu i razmaženu ženu koja nakon nezgode postaje saosećajna i humana. Godine 2005. i 2006. igra u *blokbasterima* *„[[Mis tajni agent 2: opasna i zanosna]]“* i *„[[Kuća na jezeru]]“*, u kojem joj je partner ponovo Kijanu Rivs. Nastupom u filmu *Mis tajni agent 2* zaradila je 17.500.000 dolara. Krajem 2006. dobija svoju zvezdu na Bulevaru slavnih. Zatim je usledila manja uloga u drami Kevina Bejkona *„[[Loverboy (2005 film)|Osvajač]]“*, dok u filmu *„[[Ozloglašen]]“*, koji govori o životu Trumana Kapotija, tumači lik Harper Li. Potom je nastupila u psihološkom trileru *„[[Predosećaj (film)|Predosećaj]]“* u kojem joj je partner bio Džulijan Makman. Makman je ovako opisao saradnju sa Sandrom Bulok: *„Ja sam veliki obožavalac Sandre Bulok. Njenu karijeru pratim već duže vreme, video sam je na naslovnim stranama mnogih časopisa - pa koji slavoljubiv glumac ne bi želeo da radi sa njom?“*

### Uspešna 2010. godina

Dve godine posle premijere filma *Predosećaj* Bulokova snima tri filma. Za komediju *„[[Sve o Stivu]]“* sa Bredlijem Kuperom u sporednoj ulozi, Bulokova dobija dve Zlatne maline, kojom stiče neslavnu titulu *najgore glumice na svetu*. Film *„[[Veridba (film)|Veridba]]“*, sa Rajanom Rejnoldsom u sporednoj ulozi, zaradio je 317.000.000 dolara i doneo joj je treću nominaciju za Zlatni globus za najbolju glavnu glumicu. Konačno, za ulogu u sportskoj drami *„[[Mrtav ugao]]“* dobija Nagradu Udruženja filmskih glumaca, Nagradu filmske kritike, Zlatni globus za najbolju glavnu glumicu kao i Oskara za najbolju glumicu u glavnoj ulozi. Uz to, film je zaradio 309.208.309 dolara širom sveta, čime je postao najkomercijalniji film svih vremena u grupi filmova sa glavnim ženskim likom. Sandra je ujedno postala prva glumica u istoriji čiji je film samo u Americi zaradio više od 200.000.000 dolara.

Koliko zbog nagrada i priznanja, toliko i zbog burnog privatnog života, pažnja medija je konstantno bila usmerena ka Bulokovoj. Godine 2010. ponela je nekoliko titula: modna ikona godine, najtraženija i najisplativija holivudska zvezda, najplaćenija glumica na svetu (sa 55.000.000 dolara po ulozi), a najveće iznenađenje bilo je osmo mesto na Forbsovoj listi *100 najmoćnijih javnih ličnosti*, čime je Bulokova i zvanično postala najmoćnija ličnost iz sveta filma. Takođe, Sandra Bulok je jedina glumica u istoriji filmske industrije koja je u istoj godini dobila i Oskara i Zlatnu malinu, čime je ponela titulu *„najbolje i najgore glumice u 2009.“*

### Mart 2010 — danas
Sandra se zbog brojnih skandala koji su je pratili, povukla iz javnog života, nekoliko dana pošto joj je uručen Oskar. Pojavljivala se povremeno, i to jedino kako bi primila nagrade koje su joj dodeljivane. Prvi put je izašla pred kamere na dodeli nagrada *„Muškarci biraju“*, gde su je uz burne ovacije američki vojnici proglasili za *zabavljača godine*. Nekoliko dana kasnije, pojavila se i na dodelama *„MTV nagrada“*, gde joj je uručena *Nagrada generacije*. Sandra je tada iskoristila priliku pa poljubila Skarlet Džohanson, kako bi na šaljiv način pokazala da one nisu u svađi oko Rajana Rejnoldsa. Treći veliki nastup imala je tek na dodeli Oskara 2011, gde je Kolinu Fertu uručila Oskar za najboljeg glavnog glumca. Njen govor je bio veoma duhovit, a ona visprena i šarmantna, pa je već sutradan pokrenuto nekoliko internet-kampanja da Bulokova bude domaćin dodele Oskara 2012. godine.

U julu 2011, snimila je svoj prvi film posle dvogodišnje pauze - *„[[Izuzetno bučno i neverovatno blizu]]“*, sa Tomom Henksom u glavnoj ulozi. Premijera filma se očekuje u decembru iste godine. Sandra trenutno u Londonu snima naučnofantastični film *„[[Gravitacija (film)|Gravitacija]]“*, gde joj je partner Džordž Kluni.

## Privatni život
Bulokova je u maju 2011, kupila vilu na Beverli Hilsu, vrednu 22.900.000 dolara. Kuća ima sedam spavaćih soba, osam kupatila u stilu Tjudora, kancelariju, garažu i pogled na Pacifik.
Sandrina popularnost je od 2009. godine naglo porasla, i svaki detalj iz njenog privatnog života bio je medijski ispraćen. Godine 2011. proglašena je za jednu od pet najpopularnijih i najomiljenijih javnih ličnosti u Americi.
### Ljubavni život
Sandra Bulok je bila verena sa glumcem Tejtom Donovanom, kojeg je upoznala na snimanju filma *Ljubavni napitak br. 9*. Bili su u vezi četiri godine.
Zabavljala se i sa fudbalerom Trojom Ejkmanom, muzičarom Bobom Šnajderom, kao i sa glumcima Metjuom Makonahejem (kojeg je upoznala na snimanju filma *„Vreme za ubijanje“*) i Rajanom Gozlingom, partnerom u filmu *„Ubistvo po stavkama“*.
Godine 2003. upoznala je motociklistu i TV-ličnost Džesija Džejmsa sa kojim se venčala 16. jula 2005.
Par se razveo 28. juna 2010. zbog Džejmsovog neverstva koje je dospelo u medije nekoliko dana pošto je glumica dobila Oskara. Novine su obelodanile njegovu vezu sa porno-glumicom Mišel Makgi, koju je upoznao u vreme dok je Bulokova snimala *„Mrtav ugao“*. Saznavši za to, Bulokova je otkazala dolazak na londonsku premijeru filma *„Mrtav ugao“* pri čemu je svojim obožavaocima u Velikoj Britaniji poručila da joj je veoma žao i da se nada da joj neće zameriti. Nekoliko dana potom, napustila je kuću u kojoj je od 2005. živela sa Džejmsom.

### Dete
Krajem aprila 2010, nakon dužeg odsustvovanja iz javnosti, Bulokova je dospela na naslovnu stranu časopisa *[[Pipl (časopis)|Pipl]]* *(„People“)* zahvaljujući „ekskluzivnoj vesti“. Glumica je tom prilikom objavila da je usvojila trogodišnjeg tamnoputog dečaka iz Nju Orleansa. Proces usvajanja trajao je već tri godine, a Bulokova se na to odlučila kada je sa Džesijem Džejmsom boravila u Nju Orleansu, pružajući humanitarnu pomoć postradalima od uragana Katrina.
Bulokova je dečaku dala ime Luj, po Luju Armstrongu, njenom omiljenom muzičaru.

### Saobraćajne nesreće i druge nezgode
Dvadeset drugog aprila 2007. godine izvesna Marša Valentajn pokušala je svojim automobilom da pregazi Sandrinog supruga ispred njihove kuće u oblasti *Orindž* u Kaliforniji. Žena je nakon hapšenja izjavila da je vatreni obožavalac Sandre Bulok. 
U decembru 2000, Sandra Bulok je preživela pad čarter-aviona prilikom neuspešnog noćnog sletanja na snegom zavejanu pistu aerodroma Džekson Houl kod Džeksona u Vajomingu. 
U oktobru 2004. dobila je sudsku parnicu protiv građevinca kojeg je angažovala na izgradnji svoje kuće na jezeru Ostin u Teksasu, kojom je građevinac morao da joj isplati odštetu od nekoliko miliona dolara budući da je, po mišljenju suda, kuća bila nepodesna za stanovanje. Kuća je kasnije srušena, a na istom mestu je izgrađena nova.

### Humanitarni rad
Sandra Bulok je Crvenom krstu Amerike donirala četiri puta po milion dolara: 2001. godine, kao pomoć postradalima u napadima 11. septembra, 2004, kao pomoć žrtvama cunamija u Indijskom okeanu,
2010. kao pomoć postradalima u zemljotresu na Haitiju, a 2011. za saniranje posledica cunamija i zemljotresa kod ostrva Honšu.

## Preduzetništvo
Vlasnica je producentske kuće *„Fortis films“* *(Fortis Films)* u kojoj joj je sestra Gezine bila potpredsednik. Bulokova je bila i izvršni producent emisije *„Šou Džordža Lopeza“* *(The George Lopez Show)* kojom je zaradila 10.000.000 dolara.

Godine 2006. u Ostinu je otvorila restoran *„Bes bistro“* (*Bess Bistro*), a potom cvećaru i pekaru. Poseduje i kuću na ostrvu Tajbi, nekoliko kilometara od Savane, Džordžija.

## Filmografija
Do 2009. filmovi u kojima je nastupala zaradili su preko 3,2 milijarde dolara. Većinu njenih filmova prihvatili su i publika i kritika, ali neke ne. Britanski filmski kritičar Mark Kermod za Bulokovu je izjavio da je u celoj karijeri snimila svega tri dobra filma, ali *„ona je zabavna, ona je divna, nemoguće je ne voleti je iako će i dalje igrati u lošem filmu nakon lošeg filma...“*.

## Poznati glumci sa kojima je sarađivala

* En Bankroft *(„Ljubavni napitak br. 9“)*
* Džef Bridžiz *(„Nestajanje“)*
* Kifer Saderland *(„Nestajanje“ i „Vreme za ubijanje“)*
* Samanta Matis *(„Ono što zovu ljubav“)*
* Silvester Stalone *(„Razbijač“)*
* Vesli Snajps *(„Razbijač“)*
* Bendžamin Bret *(„Razbijač“ i „Mis tajni agent“)*
* Krejg Šefer *(„Amazonija u plamenu“)*
* Ričard Haris *(„Rvajući se sa Ernestom Hemingvejem“)*
* Robert Duval *(„Rvajući se sa Ernestom Hemingvejem“)*
* Širli Maklejn *(„Rvajući se sa Ernestom Hemingvejem“)*
* Pajper Lori *(„Rvajući se sa Ernestom Hemingvejem“)*
* Kijanu Rivs *(„Brzina“ i „Kuća na jezeru“)*
* Denis Hoper *(„Brzina“)*
* Bil Pulman *(„Dok si ti spavao“)*
* Metju Makonahej *(„Vreme za ubijanje“)*
* Samjuel L. Džekson *(„Vreme za ubijanje“)*
* Donald Saderland *(„Vreme za ubijanje“)*
* Ešli Džad *(„Vreme za ubijanje“ i „Božanstvene tajne“)*
* Kevin Spejsi *(„Vreme za ubijanje“)*
* Džejson Patrik *(„Brzina 2“)*
* Vilem Dafo *(„Brzina 2“)*
* Džina Roulands *(„Uvek postoji nada“)*
* Nikol Kidman *(„Praktična magija“)*
* Dajana Vist *(„Praktična magija“)*
* Stokard Čaning *(„Praktična magija“)*
* Evan Rejčel Vud *(„Praktična magija“)*
* Val Kilmer *(„Princ Egipta“)*
* Mišel Fajfer *(„Princ Egipta“)*
* Rejf Fajns *(„Princ Egipta“)*
* Patrik Stjuart *(„Princ Egipta“)*
* Džef Goldblum *(„Princ Egipta“)*
* Helen Miren *(„Princ Egipta“)*
* Stiv Martin *(„Princ Egipta“)*
* Ben Aflek *(„Sile prirode“)*
* Lijam Nison *(„Agent pod stresom“)*
* Vigo Mortensen *(„28 dana“)*
* Stiv Busemi *(„28 dana“)*
* Majkl Kejn *(„Mis tajni agent“)*
* Rajan Gozling *(„Ubistvo po stavkama“)*
* Elen Berstin *(„Božanstvene tajne“)*
* Megi Smit *(„Božanstvene tajne“)*
* Hju Grant *(„Dve nedelje za zaljubljivanje“)*
* Met Dilon *(„Fatalna nesreća“ i „Osvajač“)*
* Don Čidl *(„Fatalna nesreća“)*
* Kira Sedžvik *(„Osvajač“)*
* Marisa Tomej *(„Osvajač“)*
* Sigorni Viver *(„Ozloglašen“)*
* Danijel Krejg *(„Ozloglašen“)*
* Gvinet Paltrou *(„Ozloglašen“)*
* Izabela Roselini *(„Ozloglašen“)*
* Džulijan Makman *(„Predosećaj“)*
* Meri Stinberdžen *(„Veridba“)*
* Keti Bejts *(„Mrtav ugao“)*
* Tom Henks *(„Izuzetno blizu...“)*
* Džordž Kluni *(„Gravitacija“)*

## Povezano
* Mrtav ugao

## Reference

## Vanjske veze

* 
* Sandra Bulok (Srbija) - Fejsbuk
* Govor Sandre Bulok na ceremoniji dodele Oskara